[Lucius Episcopus servus servorum Dei dilecto filio Petro Cluniacensi Abbati ejusque successoribus regulariter substituendis in perpetuum. Etsi Ecclesiarum omnium cura nobis ex Apostolicæ sedis administratione immineat; illis tamen locis, quæ nostro regimini specialiter commissa sunt, atque infra urbem sita juris sanctæ Romanæ Ecclesiæ esse noscuntur, propensiori nos convenit affectionis studio imminere. Beati Sabæ Monasterium à temporibus sanctissimi Papæ Gregorii in religione et honestate fundatum, atque magnis et amplissimis possessionibus ditatum fuisse dignoscitur. Nunc autem peccatis exigentibus et Religio elapsa est, et pravorum hominum superabundante nequitia bona et possessiones distracta sunt, et ab ipso contra justitiam alienata. Eapropter, dilecte in Domino fili Petre Abbas, quoniam Cluniacense Monasterium per omnipotentis Dei gratiam jamdiu longè latéque Religione præcipua floruit, et bonæ opinionis odore multos aspersit, præfatum sancti Sabæ Monasterium cum omnibus ad ipsum pertinentibus, ad reformandam ibidem Religionem, ad meliorandum etiam et disponendum, tibi tuisque successoribus in perpetuum committimus, ut in ipsius restitutione et gubernatione studium et sollicitudinem impendatis, et potestatem habeatis. Decernimus etiam ut sine Cluniacensis Abbatis provisione et consilio ibidem Abbas de cætero nullatenus eligatur: sed vestra semper provideat diligentia quatinus idonea, et huic officio digna in loco regiminis secundum Regulam sancti Benedicti persona subrogetur, et quicquid in Monasterio ad augmentum et observationem Monasticæ Religionis institui, vel emendari oportuerit, vestro semper magisterio et dispensatione administretur, salva quidem in omnibus auctoritate sedis Apostolicæ, cujus juris locus ille esse dignoscitur. Si qua igitur Ecclesiastica sæcularisve persona hanc nostræ constitutionis paginam sciens contra eam temerè venire tentaverit, secundò tertióve commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo Corpore ac sanguine Dei et Domini Redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem Cœnobio justa servantibus sit pax Domini nostri Jesu Christi, quatinus et hic fructum bonæ actionis percipiant, et apud districtum judicem præmia æternæ pacis inveniant. Amen. Ego LUCIUS Catholicæ Ecclesiæ Episcopus. Ego Conradus Sabinensis Episcopus. Ego Theodevinus sanctæ Rufinæ Episcopus. Ego Rainerius Presbyter Card. tit. Vestinæ. Ego Vuido Presb. Card. tit. SS. Laurentii et Damasi. Ego Nicolaus Presbyter Card. tit. S. Cyriaci. Ego Hugo S.R. Ecclesiæ Presbyter Card. tit. S. Laurentii in Lucina. Ego Julius Presbyter Card. tit. S. Marcelli. Ego Villanus Presbyter Cardinalis tit. S. Stephani in Monte Celio. Ego Manfredus Presbyter Card. tit. S. Sabinæ. Ego Gregorius Diaconus Card. tit. S. Sergii et Bachi. Ego Otto Diaconus Card. tit. S. Georgii ad Velum aureum. Ego Guido Diac. Card. tit. SS. Cosmæ et Damiani. Ego Joannes Diaconus Card. S. Adriani. Ego Joannes Diaconus Card. S. Mariæ Novæ. Ego Artaldus Diaconus Card. S. Eustachii. Ego Cinthius Diaconus Card. S. Romanæ Ecclesiæ. Datum Romæ per manum Baronis S. R. Ecclesiæ Subdiaconi XIV. Kalend. Februarii, Indictione VIII. Incarnationis Dominicæ anno M. C. XLIII. Pontificatus verò Domni Lucii secundi Papæ anno primo.]